CELEX: 32022R0629
Language: lv
Date: 2022-01-12 00:00:00
Title: Komisijas Deleģētā regula (ES) 2022/629 (2022. gada 12. janvāris), ar ko groza regulatīvos tehniskos standartus, kuri noteikti Deleģētajā regulā (ES) 2017/583 attiecībā uz likviditātes kritēriju robežvērtību un attiecībā uz tās tirdzniecības procentīles pielāgošanu, ko izmanto, lai noteiktu konkrētiem instrumentiem, kuri nav kapitāla vērtspapīru finanšu instrumenti, piemērojamā instrumenta raksturīgo apjomu (Dokuments attiecas uz EEZ)

13.4.2022   
               
               
                  LV
               
               
                  Eiropas Savienības Oficiālais Vēstnesis
               
               
                  LI 115/1
               
            
         KOMISIJAS DELEĢĒTĀ REGULA (ES) 2022/629
         (2022. gada 12. janvāris),
         ar ko groza regulatīvos tehniskos standartus, kuri noteikti Deleģētajā regulā (ES) 2017/583 attiecībā uz likviditātes kritēriju robežvērtību un attiecībā uz tās tirdzniecības procentīles pielāgošanu, ko izmanto, lai noteiktu konkrētiem instrumentiem, kuri nav kapitāla vērtspapīru finanšu instrumenti, piemērojamā instrumenta raksturīgo apjomu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2014. gada 15. maija Regulu (ES) Nr. 600/2014 par finanšu instrumentu tirgiem un ar ko groza Regulu (ES) Nr. 648/2012 (1), un jo īpaši tās 9. panta 5. punkta trešo daļu,
         tā kā:
         
                     (1)
                  
                  
                     Komisijas Deleģētajā regulā (ES) 2017/583 (2) ir noteiktas pārredzamības prasības, kas piemērojamas obligācijām, strukturētiem finanšu produktiem, emisijas kvotām un atvasinātajiem instrumentiem. Lai nodrošinātu minēto prasību raitu īstenošanu, ar minēto deleģēto regulu četru gadu laikā, sākot no 2019. gada, tika pakāpeniski, ik gadu pielāgojot, ieviesta konkrētu pārredzamības robežvērtību piemērošana. Minētā pakāpeniskā ieviešana ļauj pakāpeniski paplašināt attiecīgo pārredzamības pienākumu piemērošanu. Tas it īpaši attiecas uz “dienas vidējā darījumu skaita” kritēriju, ko izmanto, lai noteiktu obligācijas, kurām ir likvīds tirgus, un tirdzniecības procentīlēm, ko izmanto, lai noteiktu instrumentam (SSTI) raksturīgo apjomu, kurš ļauj piešķirt atbrīvojumu no pirmstirdzniecības pārredzamības pienākumiem.
                  
               
                     (2)
                  
                  
                     Saskaņā ar minēto pakāpeniskās ieviešanas pieeju pāreja uz nākamo posmu nenotiek automātiski. Eiropas Vērtspapīru un tirgu iestādei (EVTI) katru gadu ir jāiesniedz Komisijai savs novērtējums par to, cik lietderīgi ir pāriet uz nākamo posmu. EVTI novērtējumā jāanalizē attiecīgo finanšu instrumentu tirdzniecības apjomu attīstība pašreizējā posmā un jāprognozē iespējamā ietekme, kādu pāreja uz nākamo posmu varētu radīt uz pieejamo likviditāti un uz tirgus dalībniekiem. Attiecīgā gadījumā EVTI kopā ar savu ziņojumu ir jāiesniedz pārskatīts regulatīvais standarts, pielāgojot robežvērtību nākamajam posmam.
                  
               
                     (3)
                  
                  
                     Savu novērtējumu un pārskatītos regulatīvos standartus EVTI iesniedza Komisijai 2021. gada 22. jūlijā. EVTI secina, ka 1,57 % līdz 2,58 % obligāciju, ko tirgoja laikā no 2020. gada pirmā ceturkšņa līdz 2020. gada ceturtajam ceturksnim, tika uzskatītas par likvīdām saskaņā ar S2 posmā piemērojamiem kritērijiem. Pāreja uz S3 posmu nozīmē pieaugumu par aptuveni 40 %.
                  
               
                     (4)
                  
                  
                     Attiecībā uz SSTI EVTI secina, ka pāreja no S2 posma uz S3 posmu lielākoties ietekmēs tirdzniecību ar valsts obligācijām un citām valsts obligācijām, jo attiecībā uz minētajiem instrumentiem pieaugums būs vislielākais. Tomēr minētie instrumenti parasti tiek tirgoti diapazonā no 3 miljoniem EUR līdz 6 miljoniem EUR. Tāpēc EVTI uzskata, ka pāreja uz S3 posmu saglabātu tik zemu pirmstirdzniecības SSTI, kas būtu pietiekams, lai aizsargātu likviditātes nodrošinātājus no lielu rīkojumu radītas ietekmes uz tirgu, vienlaikus nodrošinot, ka uz lielāku skaitu likvīdo obligāciju attiektos pirmstirdzniecības pārredzamība.
                  
               
                     (5)
                  
                  
                     Ņemot vērā EVTI veikto novērtējumu un ierobežoto pārredzamības līmeni obligāciju tirgos, ierobežoto ietekmi uz konkurenci tirgū un to, ka joprojām būtu tik zema robežvērtība, kas būtu pietiekama, lai aizsargātu likviditātes nodrošinātājus no lielu rīkojumu radītās ietekmes uz tirgu, ir lietderīgi pāriet uz S3 posmu obligācijām, kurām ir likvīds tirgus, un SSTI obligācijām. Pārejai uz S3 posmu būtu jāuzlabo obligāciju tirgū pieejamās pārredzamības līmenis, neradot negatīvu ietekmi uz likviditāti.
                  
               
                     (6)
                  
                  
                     Tāpēc Deleģētā regula (ES) 2017/583 būtu attiecīgi jāgroza.
                  
               
                     (7)
                  
                  
                     Šī regula ir balstīta uz regulatīvo tehnisko standartu projektu, ko Komisijai iesniegusi EVTI.
                  
               
                     (8)
                  
                  
                     EVTI ir veikusi atklātas sabiedriskās apspriešanas par regulatīvo tehnisko standartu projektu, kas ir šīs regulas pamatā, izanalizējusi potenciālās saistītās izmaksas un ieguvumus un lūgusi ieteikumu no Vērtspapīru un tirgu nozares ieinteresēto personu grupas, kura izveidota saskaņā ar Eiropas Parlamenta un Padomes Regulas (ES) Nr. 1095/2010 (3) 37. pantu,
                  
               IR PIEŅĒMUSI ŠO REGULU.
         
            1. pants
            Grozījumi Deleģētajā regulā (ES) 2017/583
            Deleģētās regulas (ES) 2017/583 17. pantu groza šādi:
            
                        a)
                     
                     
                        panta 1. punktu aizstāj ar šādu:
                        
                           “1.   Lai noteiktu obligācijas, kurām nav likvīda tirgus, 6. panta nolūkos un saskaņā ar 13. panta 1. punkta b) apakšpunktā precizēto metodi, pieeju likviditātes kritērijiem, kas ietver “dienas vidējo darījumu skaitu”, izmanto, piemērojot “dienas vidējo darījumu skaitu”, kas atbilst S3 posmam (7 dienas darījumi).”;
                        
                     
                  
                        b)
                     
                     
                        panta 3. punktu aizstāj ar šādu:
                        
                           “3.   Lai noteiktu konkrētam finanšu instrumentam raksturīgu apjomu 5. punkta nolūkā un saskaņā ar 13. panta 2. punkta b) apakšpunkta i) punktā precizēto metodi, piemērojamo pieeju tirdzniecības procentīlei izmanto, piemērojot to tirdzniecības procentīli, kas atbilst S3 posmam (50. procentīle).
                           Lai noteiktu konkrētam finanšu instrumentam raksturīgu apjomu 5. punkta nolūkā un saskaņā ar 13. panta 2. punkta b) apakšpunkta ii)–iv) punktā precizēto metodi, piemērojamo pieeju tirdzniecības procentīlei izmanto, piemērojot to tirdzniecības procentīli, kas atbilst S1 posmam (30. procentīle).”
                        
                     
                  
         
            2. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 12. janvārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 173, 12.6.2014., 84. lpp.
         
         
            (2)  Komisijas Deleģētā regula (ES) 2017/583 (2016. gada 14. jūlijs), ar ko Eiropas Parlamenta un Padomes Regulu (ES) Nr. 600/2014 par finanšu instrumentu tirgiem papildina attiecībā uz regulatīvajiem tehniskajiem standartiem par pārredzamības prasībām tirdzniecības vietām un ieguldījumu brokeru sabiedrībām attiecībā uz obligācijām, strukturētā finansējuma produktiem, emisijas kvotām un atvasinātajiem instrumentiem (OV L 87, 31.3.2017., 229. lpp.).
         
            (3)  Eiropas Parlamenta un Padomes Regula (ES) Nr. 1095/2010 (2010. gada 24. novembris), ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).